2006. őszén.
Életem egy napja, fogadd szeretettel.
Együtt lakom a házunkban egy fiatalemberrel aki matektanár, de most szociálismunkás képzésben vesz részt úgy, hogy már a területen dolgozik is, és ő fele tulajdonosa a háznak, amelyikben élünk..
A ház egy tornácos parasztház, 28 m hosszú. Az utcafronton gyönyörűen felújítottam egy önálló lakrészt, itt két szoba összkomfort kb 80 nm-en lakható a 196 nm-es házunkból jelen állapotában.  Ő az egyik szobában, én a másik szobában lakom. Szóval reggel 5,30-kor keltünk, közös Biblia olvasás, rövid imádság, majd mindenki elkészülte után bepakoltam a láncfűrészt és egy nagy kerti vágó ágollót meg még néhány szerszámot a kicsi VW Pólomba, majd elindultunk (6,15) Leányvárról, - ahol lakunk Rolanddal Pilisvörösvárra (14 km) Odafelé amikor Piliscsabán a Pázmány Péter Katolikus Egyetem mellett egy nagy emelkedőn haladtunk a belső sávban fölfelé, a szélső sávban kb 50 m-re előttünk egy platós kisteherautó ment, utána egy személyautó és egy kamion, ez utóbbival haladtunk egymás mellett. A kisteherató platóján a kőműves eszközök mellett néhány, ferdén, a kocsi fülkére támasztott palló is utazott. Egyszer csak az egyik pallót a szemből jövő szél nyomás felállította függőleges helyzetbe, - persze nem állt meg itt, és zuhant hátrafelé egyenesen a mögötte haladó személyautó irányába. Annak vezetője hirtelen a belső sávba ugrasztotta át a kocsiját, ahol nagy sebességgel egy  "autóversenyző" igyekezett előttem ezerrel előre, néhány pillanattal ez előtt előzött meg záróvonalon keresztül, éppen visszatért a sávba amikor jobbról elé pattant a kisautó.  Ez blokkolt egy pillanatra, hogy beférjen a szomszéd sávból átugró kis kocsi, a palló közben hosszanti végével a földre érkezett egy kis szikraeső kíséretében, merthogy vasalt palló volt a drága, pont a kisautó helyére, megpördült és mintha Valaki kitolta volna, kirepült az út szélére, ahol azonnal lapjára lefeküdt és nyugton maradt (lehet ,hogy korán kelt és kicsit - gondolta - visszafekszik :)) Gondolom a kamionosban is megállt az ütő egy pillanatra, hiszen ő azzal a nagy döggel nem tud gyorsan manőverezni, mert akkor már röpül is az egész szállítmány. Még felfohászkodni sem volt időm, olyan pillanatok alatt játszódott le az egész. A belső sávban végigsöpört egy blokkolási hullám,hát igencsak dolgozni kellett az angyaloknak, hogy baj ne történjen. Az ördög dolgozott, de az Úr megvédett engem és velem együtt mindenkit. Hálaadás az Úrnak. E nem kevés izgalom után Pilisvörösvárra érkeztünk, ahol átpakoltunk mindent az ott parkoló kisteherautómba, és azzal kávédaráltuk tovább az utat be Budapestre. Roland is eljött velem egészen az én célomig, a Budapest tv-hez, onnan ment tovább a maga szociális munkás útjára kölcsönös áldáskívánás után. (8,05). Bepakoltam mindent a platóról az utastérbe (hogy meg legyenek a dolgok amikor majd ki jövök) és bementem a tv stúdióba , ahol is bebújtam egy kis szobába, ott 10,05-ig készültem Biblia olvasással, imádkozással, szövegelemzéssel az adás felvételére. Minden kedden 10-12-ig kell felvenni a következő heti 5 x 1/4 órás műsort, ami abból áll, hogy Bibliát olvasok és magyarázni igyekszem amit megérteni véltem. Dél előtt kb 15 perccel végeztünk, beültem egy számítógépbe és átnéztem az e-mail-eket.
12,20 körül elindultam öreg kisteherautómmal fabalzsamot venni, hogy egy legallyazandó fa frissen keletkezett sebeit be tudjam kenni vele. Persze az első kertészeti boltban nem volt ilyen, de tudott egy közeli másikat ajánlani az eladó, ahol meglepetésemre volt is amit kerestem. Meg is vettem. Elindulásom után kb 50 m-rel az út szélén állt egy 8 köbméteres konténer, amibe éppen akkor dobáltak bele egy csomó jó minőségű faanyagot a melósok.
Azonnal megálltam és megkérdeztem , hogy szabad-e több helyet csinálnom nekik a konténerben azzal, hogy kipakolom a faanyagot, amit most pakoltak bele. Persze, hangzott a válasz, én pedig már ugrottam is pakolni ing-nyakkenőben, - már csak azért is gyorsan, mert teljesen szabálytalanul álltam meg a külső sávban a konténer mellett a könnyebb átrámolás érdekében. Cca 2 perc alatt rekordot döntöttem konténerpakolásból és villámgyorsan elindultam, mert közben már várt valaki egy autóparkolóban, aki meg akarta venni a közelmúltban félig-meddig megörökölt - ajándékba kapott IWC Schaffhausen karórámat. Odaértem, - kis izgalom - ...... megvette.!!! Nagyon jó, mert nekem nem kellett csak az ára, pontosabban az sem nekem, hanem a Gázműveknek, hogy ne legyen gáz :). Tovább a tervezett fanyesés irányába. Megérkeztem, (13,35) átöltözés, - szabadtéri fehérnemű bemutató. Egy meredek domboldalon épült U alaprajzú 5 emeletes bérház lépcsős, teraszos udvarán nőtt egy hatalmas diófa, amely lombos időszakában teljesen beárnyékolta a lakásokat. A feladat, hogy a megközelíthetetlen fát úgy kell megfosztani néhány rossznak ítélt irányba nőtt ágától, hogy lehetőleg ne hulljon le a levágása után, hanem hátra, felfelé az utcára valahogy ki kell emelni.  Irány egy emelőkosár, ami alatt persze a megfelelő vezérlésű autó állt. Felemel, leemel, kitol és beemel, közben időnként a láncfűrész is hallatja hangját, repül a forgács hűvös halomba, potyognak az ágak, némelyik oda ahova nem kellene. 3 óra hosszat mozgok mindenféle szokatlan irányokba a térben. Időnként kimászom a fára az emelőkosárból, alattam 10-15 méteres mélység. Végre kész, már amit le kellett vágni,- emelőkosaras kocsi balra el.(16,30) Persze előtte kifizettem. Utána engem fizettek ki - bőségesen  (missziói támogatás) Minden ágat legallyazni, szépen rakatba rakni, hogy kisebb helyet foglaljon el a platón, mert láttam még egy konténert a közeli építkezésen, tele jó kis tüzelnivalóval, amit örömmel adott oda az építésvezető. Közben Roland barátom is előkerül és megtérésre hívja a biztonsági őrt, amíg én pakolok. Mindent felpakoltam
(20,55), hát jól tele lett az autó, alig bír menni. Pilisvörösvárra megyünk a karosszérialakatos barátomhoz, aki ma nem tudta a kisautóm kipufogóját meghegeszteni, mert egy szomszédot kellett a nigériai követségre vinnie, aki egészségügyis és missziói céllal a délutáni géppel elutazott volna szegény, ha lenne vízuma, de nincs. Az ügyintéző több órás várakoztatásuk után kijelenti: ma nem adok ki vízumot. Enyhe sírógörcs, és 75 Usd, ami a mai repülőjegyet két héttel későbbi gépre segít érvényessé tenni. Viszont több szintén ott várakozó kedves nigériai ad névjegyet, hogy majd Nigériában szívesen segítenek amiben tudnak, (feltéve, ha megkapják a hazautazási vízumot) :) Beállok a teherautóval barátom udvarára, majd holnap lepakol, mert fával fűt, neki hoztam ajándékba a sok fát, nagyon örül neki. Én is, majd átülök a kis autómba és indulok Rolandért aki a közeli kisboltba ment a kutyájának valami ARO kutyakonzervet venni, csak ezt szereti az eb. Végre indulás haza a kisautóval és az ARO konzervvel, meg a kutya gazdájával - Rolanddal. Megérkeztünk, megkérem Rolandot legyen szíves minden kaput, ajtót nyisson ki (3 db, sötétben beletalálni a belevaló kulccsal komoly feladat) addig én alszom kicsit a jó meleg autócskámban. (22,35) Tényleg elaludtam, kb 10 perc után felébredtem és bementem a tárva-nyitva hagyott ajtókon. Szokásos kézmosás, cipőcsere, gyors vitamindús vacsora, mert érzem valami lappang, kicsit gyenge vagyok, fel is állítom magasabb hőmérsékletre a termosztáton a cirkó vezérlését, hogy jó meleg legyen (25 fok). Zuhany, átöltözés, számítógép, levelezés, olvasás, majd írom a sorokat, könnyen szaladnak….

Így még soha nem jártam. Egyszer csak arra ébredek fél kettőkor, hogy fekszem az ágyon a takarón, a számítógép monitora világítja be a szobát meg egy állólámpa enyhe fénye. Hogy kerültem oda és mikor? 
- ez számomra rejtély. Gyors mentés, kikapcsolás és mint a tej úgy elaludtam. Most reggel.....áááá, délelőtt fél 10, felébredek Bibliaolvasás, imádkozás, majd átolvasom, javítgatom ezt itt. Ma megyek a börtönbe igét magyarázni 13 órára, ott leszek este 6-ig, utána is, már most tudom 2 feladat minimum 10-ig, de lehet még jön addig hozzá valami. Valahogy így telnek napjaim, kicsit sűrű, és amit nem írtam, hogy mindig, mindenhol, mindenkivel, minden közben misszió, igemagyarázat, kinek-kinek amire éppen szüksége van apró ajándékokkal fűszerezve (jövő évi igés naptárak, néhány lapos lelki olvasnivalók esetleg kis Biblia - Újszövetség).  Minden napra készít az Úr valamit, amit fizikailag-szellemileg el kell végezni és ezen keresztül találkozni általa előkészített emberekkel, akik szinte nyitva vannak az Igére. Örülök, ha egy kis örömet szereztem ezzel, hogy beleláthatsz Istentől készített életembe.
Szeretettel Feri